AmaHubo.
81.
Kumqondisi wokuhlabela. Ngendlela yegithithi. Elika-Asafi Hlabelelani ngentokozo kuNkulunkulu ongamandla ethu; memezani kakhulu kuNkulunkulu kaJakhobe! 
Qalisani ukuhlabela, tshayani isigubhu, khalisani ichacho elimnandi lomhubhe. 
Khalisani uphondo lwenqama ekuThwaseni kweNyanga, lalapho inyanga isigcwele, ngelanga lomkhosi; 
lesi yisimemezelo sika-Israyeli, umthetho kaNkulunkulu kaJakhobe. 
Wakumisa njengesimiso kuJosefa lapho aphuma wavukela ilizwe leGibhithe, lapho ezwa khona ulimi esasingaluzwa. Ngezwa ilizwi engingalaziyo lisithi: 
“Ngawethula umthwalo emahlombe abo; izandla zabo zakhululwa engcebethwini. 
Ekuhluphekeni kwenu lamemeza mina ngalikhulula. Ngaliphendula ngiphakathi komdumo weyezi; ngalilinga emanzini aseMeribha. 
Zwanini, awu bantu bami, mina ngizalixwayisa aluba lingangilalela, Oh Israyeli! 
Lingabi lonkulunkulu wezizweni phakathi kwenu; lingabokhothamela unkulunkulu ongaziwayo. 
NginguThixo uNkulunkulu wenu, owalikhuphayo eGibhithe. Vulani kakhulu umlomo wenu ngizawugcwalisa. 
Kodwa abantu bami kabangilalelanga; u-Israyeli wala ukungithobela. 
Ngakho ngasengibayekela ngezinhliziyo zabo zobuqholo ukuthi balandele lokho abakufunayo. 
Aluba abantu bami bengangilalela, aluba u-Israyeli engalandela izindlela zami, 
masinyane nje ngingazibhuqa izitha zabo ngiphakamisele isandla sami ezitheni zabo! 
Labo abamzondayo uThixo bangatshotshobala phambi kwakhe, kuthi isijeziso sabo sibe ngesaphakade. 
Kodwa lina lingaphiwa ingqoloyi enhle kakhulu; ngilisuthise ngoluju oluphuma edwaleni.” 
