Izaga.
22.
Ibizo elihle liyathandeka kulenotho enengi; ukuhlonitshwa kungcono kulesiliva kumbe igolide. 
Abanothileyo labayanga bayafanana ngalokhu: UThixo unguMenzi wabo bonke. 
Umuntu olengqondo uthi ebona ingozi acatshe, kodwa isithutha siyaphikelela singena enkathazweni. 
Ukuzithoba lokwesaba uThixo kuletha inotho lodumo lokuphila. 
Endleleni yababi kugcwele ameva lemjibila, kodwa onanzelela umphefumulo wakhe unqenqela khatshana. 
Fundisa umntwana indlela amele ahambe ngayo, kuzakuthi esemdala kayikuphambuka kuyo. 
Abanothileyo babusa abayanga, lalowo owebolekayo uyisichaka salowo omebolekayo. 
Lowo ohlanyele ububi uvuna ukuhlupheka, njalo uswazi lolaka lwakhe luzakwephulwa. 
Umuntu ophanayo uzabusiswa, ngoba wabela abayanga ukudla kwakhe. 
Xotsha isideleli, lenkani ihle iphume; ukuxabana lokuthukana kuyaphela. 
Othanda inhliziyo ehlanzekileyo, onkulumo yakhe ipholile uzakuba ngumngane wombusi. 
Amehlo kaThixo ayaluvikela ulwazi kodwa uyawadiliza amazwi abangathembekanga. 
Ivilavoxo lithi, “Kulesilwane phandle! Ngizabulawa ezindleleni!” 
Umlomo wesifebekazi unjengomgodi otshonayo; lowo othukwe nguThixo uzawobokela kuwo. 
Ubuwula bugxilile enhliziyweni yomntwana, kodwa uswazi lokuqondisa luzabuxotshela khatshana. 
Lowo oncindezela abayanga ukuze anothe ngabo, lalowo oncenga abanothileyo ngezipho, bonke bacina sebengabayanga. 
Lalela uzwe amazwi ezihlakaniphi; nikela inhliziyo yakho ezifundweni zami, 
ngoba kuyathokozisa nxa uzigcina enhliziyweni yakho, uzitsho kalula ngezindebe zakho. 
Ukuze ithemba lakho lihlale kuThixo, yikho ngikufundisa lamuhla wena ngokwakho. 
Kangikulobelanga yini izitsho ezingamatshumi amathathu, izitsho zokweluleka lolwazi, 
ezikufundisa amazwi eqiniso athembekileyo, ukuze ukwazi ukupha impendulo ezilesisindo kulowo okuthumileyo na? 
Ungagegeleli abayanga ngoba bengabayanga njalo ungaphoseli abaswelayo entolongweni, 
ngoba uThixo uzakuba ngumeli wabo abahlukuluze labo ababahlukuluzayo. 
Ungabi ngumngane womuntu ololaka, ungahambi lomuntu ozonda masinyane, 
funa ufunde izindlela zakhe uzingenise emjibileni. 
Ungabi ngumuntu ophanga ukwenza izithembiso kumbe onika isibambiso ngezikwelede; 
ungayiswela inhlawulo uzakwemukwa noma ngumbheda wakho olala kuwo. 
Ungasusi ilitshe lakudala elomngcele elabekwa ngokhokho bakho. 
Uyambona umuntu oyingcitshi emsebenzini wakhe na? Uzasebenzela amakhosi; akayikusebenzela abantukazana. 
