UJobe.
30.
“Kodwa manje bayangiklolodela, amadoda angabantwana kimi, oyise engangingabehlisa ngibelusise izimvu zami. 
Amandla ezandla zabo ayengangisiza ngani mina, ngoba amadlabuzane abo ayesephelile; 
sebejujukile ngokuswela langendlala, bazula elizweni elomileyo emangweni eyinkangala engelalutho ebusuku. 
Enkotheni khonale bakha imibhida emunyu, ukudla kwabo kuzimpande zezihlahla. 
Baxotshwa ebantwini bakibo, bathethiswa kungathi babengamasela. 
Kwasekumele bahlale ezihotsheni zezifula ezomileyo, ezimbalwini emadwaleni lemilindini emhlabathini. 
Bakhonya phakathi kwezihlahla baququbala ezixukwini. 
Base bengabantu abaphansi abangaselabizo, sebexotshiwe elizweni. 
Kodwa manje amadodana abo asengihaya ngengoma; sengiyisiga kubo. 
Bayangenyanya njalo bamela khatshana lami; kabathikazi ukungikhafulela ebusweni. 
Khathesi njengoba uNkulunkulu eselithukulule idandili lami wangitshaya ngezinhlupheko, sebeklamasa kabasazithinti. 
Kwesokunene kwami ixuku liyangihlasela; bathiya inyawo zami ngemijibila bakhe imibundu yokungivimbezela. 
Badiliza indlela yami; bayaphumelela ukungibhidliza besithi ‘Akekho ozamsiza.’ 
Bahlasela ingathi bafohlela esikhaleni esivulekileyo; beza bethululeka phezu kwezinqwaba zamanxiwa. 
Ukwesaba okukhulu kungiphethe; isithunzi sami sobuntu singathi siphethwe ngumoya, ukuvikeleka kwami kunyamalala njengeyezi. 
Manje impilo yami isincipha; insuku zokuhlupheka zingibambe nko. 
Ubusuku bugwaza amathambo ami; lokuqaqamba kobuhlungu bami kakupheli. 
Ngamandla akhe amakhulu uNkulunkulu unjengelembu kimi; uyangikhama ngamabheqe entanyeni yami. 
Ungivoxela edakeni, ngicina sengiluthuli lomlotha. 
Ngikhala kuwe, Oh Nkulunkulu, kodwa kawuphenduli; ngiyasukuma, kodwa uyangikhangela kuphela. 
Ungisukela ngesihluku; ungihlasela ngamandla esandla sakho. 
Uyangihlwitha ngiphetshulwe ngumoya; ngiphoseke le lale phakathi kwesiphepho. 
Ngiyazi ukuthi uzangilalisa phansi ekufeni, endaweni emiselwe konke okuphilayo. 
Ngempela kakho ombeka isandla umuntu oswelayo nxa ekhalela ukusizwa esebunzimeni. 
Kangibakhalelanga yini labo abahluphekileyo? Umoya wami kawubazwelanga usizi abayanga na? 
Kodwa ngathi ngilindele ubuhle, kweza ububi; ngathi ngilindele ukukhanya kweza ubumnyama. 
Ukudunguluka ngaphakathi kwami kakukhawuli; insuku zokuhlupheka zingijamele. 
Ngihamba nje ngimnyama kubi, kungesikutshiswa lilanga; ngiyasukuma enkundleni ngicele uncedo. 
Sengingumfowabo wamakhanka, umkhula wezikhova. 
Isikhumba sami siba mnyama, siyaxathuka; umzimba wami uyatshisa ngomkhuhlane. 
Ichacho lami selilungiselwe isililo, lomqangala wami ulindele umkhosi wokukhala.” 
